**PAUNICE, LIJEPE PTICE**

Danijela Jurac, glazba: Tomislav Jozić

**GLAZBA - UVODNA**

**PRIPOVJEDAČ:**

Uvečer, kad sve utihne,

mjesec i zvijezde gledaju u noć,

sva djeca trebala bi spati poć.

I usred te noćne tmine,

uz vjetar se jedna priča mene sjati

htjela bi letjeti,

riječi preslagivati, tkati...

Pa me iz sna prene,

od svih ljudi, ona probudi - mene!

**GLAZBA - UVODNA**

U pradavno doba,

dok svijet je bio blistav i nov,

šuma nije imala sluha

za estetiku, bila je potpuno gluha.

Grane su stršale na sve strane,

cvijeće je bilo lijepo, savršeno, bez mane.

Ali raslo je po svuda i po svemu,

kao i lišće, baš na sve strane, po drveću

a bome i po tlu.

Padalo je i lijevo i desno, i tamo i tu.

Jedna glava sijeda,

sjetila se da ipak treba biti reda.

I sazvala je životinjsko vijeće,

te prvi sastanak ovako proteče:

**SOVA:**

Drugovi moji svih vrsta i rasa,

ako ovako nastavimo, neće nam biti spasa!

Šuma će granama zakrčiti sve

i nigdje neće biti ni jedne livade.

A svi znamo kakvo je stanje,

kad je za trčanje mjesta sve manje.

Trebamo imati prave staze

kojima životinje, velike i male,

na sve krajeve šume slobodno prolaze.

**SVI** (1. pjesma):

**Sve se životinje s ovim složile,**

**i u skupine ubrzo posložile.**

**Baš svi do jednog u red su stali,**

**veliki i mali,**

**nitko da ne fali:**

**letači, hodači, trkači, kopači,**

**puzavci i rovci**

**čiste na sve strane.**

**Letači, hodači, trkači, kopači**

**urediti hitro neposlušne grane. Hej!**

**PRIPOVJEDAČ:**

Jedino paunica jedna reče:

1. **PJESMA PAUNICA)**
2. stih (solo): **Jedino paunica jedna reče**

**SVI: Jedino paunica jedna reče, ej.**

**PAUNICA 1:**

**Tko radit' voli,**

**neka izvoli.**

**Tko radit' voli, voli**

**Neka samo izvoli**

**Dragi moji, mene glava boli.**

**SVE PAUNICE: Dragi moji mene glava, mene glava boli.**

**Boli, boli, boli, boli, boli boli.**

**SVI:**

I tako sve paunice redom

glava zaboli, neobičnim slijedom.

**GLAZBA: UVODNA**

Izliječite onda bolesne glave,

bit će još posla, nemajte strave.

**PRIPOVJEDAČ:**

Prvo su sređivali grane drveća

i šuma je nekako postajala veća.

Ah, koja sreća!

Sad bilo je mjesta za svakakav trk,

poneki okret ili čak zvrk.

Za strmoglav spust i lepet krila

šuma je prekrasna zaista bila.

**KRAJ UVODNE GLAZBE**

Za prvi dan je rada bilo dosta.

A i za ostale dane dosta posla osta.

Drugoga dana

poslije životinjskog zbora,

eto novog dogovora.

**KRTICA:**

Treba urediti šumsko tlo,

da ne bude lišćem pokrito.

Bar ne posvuda,

razbacano kojekuda.

Lišću nek´ je mjesto,

gdje djeca se igraju često.

**SVI** (2. pjesma):

**Sve se životinje s ovim složile**

**i u skupine ubrzo posložile.**

**Baš svi do jednog u red su stali,**

**veliki i mali, nitko da ne fali:**

**letači, hodači, trkači, kopači**

**puzavci i rovci,**

**lišće slagat´ stali,**

**letači, hodači, trkači, kopači**

**da bi svoje mjesto imali i mali. Ej!**

**PRIPOVJEDAČ:**

Jedino paunica jedna reče:

1. **PJESMA PAUNICA)**
2. stih (solo): **Jedino paunica jedna reče**

**SVI: Jedino paunica jedna reče. Ej!**

**PAUNICA 2: Tko radit' voli,**

**neka izvoli.**

**SVI: Tko radit' voli, voli**

**Neka samo izvoli**

**PAUNICA 2: Dragi moji, mene noga boli.**

**SVE PAUNICE: Dragi moji mene noga, mene noga boli.**

**Boli, boli, boli, boli, boli boli.**

**SVI:** **I tako sve paunice redom**

**Noga zaboli neobičnim slijedom. Aoj!**

**SOVA:**

Izliječite onda bolesne noge,

bit će još posla, i trebat će sloge.

**GLAZBA - CHARLSTON - KLAVIR**

**PRIPOVJEDAČ:**

Trećega dana, nakon zbora,

eto novog dogovora.

**ZEKO:**

Cvijeće što po svud´ se klati

treba svoje mjesto znati.

Svaki će šumski put

pratiti cvijeće odasvud.

Livada će šumska biti cvjetova puna,

crvena, žuta, plava,

kao prava kraljevska kruna.

**SVI** (3. pjesma):

**Sve se životinje s ovim složile**

**i u skupine ubrzo posložile.**

**Baš svi do jednog u red su stali,**

**veliki i mali, nitko da ne fali:**

**letači, hodači, trkači, kopači**

**puzavci i rovci,**

**cvijeće su slagali,**

**letači, hodači, trkači, kopači**

**pjevali i sadili, vrijedno su radili. Ej!**

1. **PJESMA PAUNICA)**
2. stih (solo): **Jedino paunica jedna reče**

**SVI: Jedino paunica jedna reče. Ej!**

**PAUNICA 3: Tko radit' voli,**

**neka izvoli.**

**SVI: Tko radit' voli, voli**

**Neka samo izvoli**

**PAUNICA 3:**

**Dragi moji, prilika je rjeđa**

**Mene danas, mene danas, mene bole leđa.**

**SVE PAUNICE: Bole, bole, bole, bole, bole, bole.**

**SVI:** **I tako sve paunice redom**

**Leđa zabole neobičnim slijedom. Aoj!**

**LISICA:**

Neobično to je da prilika je rjeđa,

kako baš danas sve vas bole leđa.

**UVODNA GLAZBA**

**PRIPOVJEDAČ:**

I kako su radili, sve divno zasadili,

uredili, ogradili.

Cvijeće više razasuto nije,

kao što je bivalo prije.

Tako divne staze i livade svijet još vidio nije.

**KRAJ GLAZBE**

Četvrtoga dana, nakon zbora,

eto novog dogovora.

**MEDO:**

Ne smije biti to

da kamenje je po čitavoj šumi

samo tako razasuto.

Neka bude jedna stijena

i kamenje uz nju, kao djeca njena.

**SVI (4. pjesma):**

 **Sve se životinje s ovim složile**

**i u skupine ubrzo posložile.**

**Baš svi do jednog u red su stali,**

**veliki i mali, nitko da ne fali:**

**letači, hodači, trkači, kopači**

**puzavci i rovci,**

**kamenje nosili,**

**letači, hodači, trkači, kopači**

**kamenje nosili do stijene prenosili. Ej!**

**4. (PJESMA PAUNICA)**

1. stih (solo): **Jedino paunica jedna reče**

**SVI: Jedino paunica jedna reče. Ej!**

**PAUNICA 4: Tko radit' voli,**

**neka izvoli.**

**SVI: Tko radit' voli, voli**

**Neka samo izvoli**

**PAUNICA 4: Dragi moji, istine su gole**

**Dragi moji mene prsa, mene prsa bole.**

**SVE PAUNICE: Bole, bole, bole, bole, bole, bole.**

**SVI:** **I tako sve paunice redom**

**Prsa zabole neobičnim slijedom. Aoj!**

**KRTICA:**

Kad već o istini zboriš,

**ZEKO:**

istina je da raditi ne voliš.

**MEDO:**

Kad se radu ne veseliš

**SVI:**

bit će kako kažeš,

baš kako želiš.

**GLAZBA - CHARLSTON – KLAVIR (životinje slažu kamenje uz stijenu)**

**PRIPOVJEDAČ:**

Petoga dana, nakon zbora,

eto novog dogovora.

**ŽABA:**

Šumu smo uredili,

**LISICA:**

krasno sve sredili.

**SOVA:**

Valja sad proslaviti

i obavijest o proslavi staviti.

**KRTICA (lupa u bubanj i oglašava):**

Uz pratnju žaba, ptice pjevice,

uz back vokale, vrckaste vjeverice,

otpjevat će najnovije hitove

dok će im medvjedi lupati beatove.

**SVI :**

Svi ostali na ples su pozvani,

repertoar je domaći i strani.

**GLAZBA – PLES PAUNICA**

**PRIPOVJEDAČ:**

Koncert tek što nije počeo,

kad eto kraljevske ptice

i za njom ostale paunice.

Raširila raskošno perje

njime maše, njime trepti,

da poleti i sleti,

vrti se u krug

kao da svatko joj tamo je dragi drug.

Glazba utihne,

glazba stade.

**KRAJ GLAZBE**

**SVI:**

Što to ove paunice rade?

**KRTICA:**

Tko pjevati i plesati voli,

neka izvoli.

**ZEKO:**

Drage naše, zar vas glava ili noga ne boli?

**MEDO:**

Prilika je rjeđa,

zar ne bole vas i leđa?

**ŽABA:**

I još jedne istine gole,

zar vas prsa ne bole?

**SOVA:**

Hajmo sada svi u zbor,

Treba postići novi dogovor.

**SVI:**

Kad radilo se, nije vas bilo,

to nam nije drago,

to nam nije milo.

**SOVA:**

A sad kad se pjeva i pleše,

i paunice ozdravit´ dospješe.

**SVI:**

Vratite se tamo gdje do sad ste bile,

vratite se tamo gdje od posla ste se krile.

**PAUNICA 1:**

Eto istine prave,

sada smo potpuno zdrave.

I samo recite što nam je činiti

da bismo mogle sada s vama ovdje biti.

**PRIPOVJEDAČ:**

I ona glava sijeda,

što sve je pokrenula

i sve nadgleda,

odjednom reče:

**SOVA:**

Neka svaka ulaznicu plati

tako što će svakom jedno pero dati.

**LISICA:**

A paunice redom darivaše gosta

I na kraju svaka

Bez svog perja osta.

**PRIPOVJEDAČ:**

Krune su još uvijek im na glavi

i pričaju priču o negdašnjoj slavi.

(Ne znam da li znate,

pa ako malo bolje pogledate

vidjet ćete da paunove i dalje perje krasi.

Oni znaju, u radu i slozi se dobro živi,

u njemu se duša spasi.)

**GLAZBA: ZAVRŠNA TEMA**